En 42-årig mand fra Thisted fik fredag aften fart på, da han så politiet i bakspejlet. Manden kørte i stjålet bil, som havde en hestetrailer fastspændt efter bilen. Påvirket af alkohol kørte manden fra Kirkedalen i Svenstrup, hvor han havde stjålet bilen og hestetraileren. Det oplyser vagtchef ved Nordjyllands Politi, Bent Højgaard. Efter ham var flere politibiler, som prøvede at stoppe manden, der ikke havde i sinde at holde ind for politiets blå blink. Til sidst lykkedes det dog politiets at stoppe manden ved møllen på Hobrovej. - Der var et par patruljevogne, der fik et par mindre skader i forbindelse med standsningen, fortæller vagtchef ved Nordjyllands Politi, Bent Højgaard. Udover de mindre skader på patruljebilerne oplyser vagtchefen, at der ikke var nogle personskader i forbindelse med biljagten. Den 42-årige mand har sovet natten på politistationen, hvor han senere lørdag bliver afhørt. Manden bliver ikke fremstillet ved grundlovsforhør lørdag, oplyser Bent Højgaard.
Nordjyllands Politi måtte fredag aften ud på en mindre biljagt, da en 42-årig mand stjal en bil med hestetrailer og stak af.